EA ไตรมาส 3 กำไร 1,679 ล้าน เพิ่มขึ้น 31.71%
พร้อมเดินหน้าโครงการรถยนต์ไฟฟ้า-โรงงานแบตฯ ตามแผน หาลู่ทางลงทุนโครงการโรงไฟฟ้าพลังงานหมุนเวียนแห่งใหม่
12 พ.ย. 2562

พร้อมเดินหน้าโครงการรถยนต์ไฟฟ้า-โรงงานแบตฯ ตามแผน หาลู่ทางลงทุนโครงการโรงไฟฟ้าพลังงานหมุนเวียนแห่งใหม่
นายอมร ทรัพย์ทวีกุล รองประธานเจ้าหน้าที่บริหาร บริษัท พลังงานบริสุทธิ์ ( EA) เปิดเผยว่า ผลการดำเนินงานของบริษัทและบริษัทย่อยในไตรมาส 3/62 มีกำไรสุทธิ1,678.73 ล้านบาท เพิ่มขึ้น 31.71 % เทียบกับช่วงเดียวกันปีก่อน ส่งผลให้มีกำไรสุทธิสำหรับงวด 9 เดือน จำนวน 4,331.89 ล้านบาท
กำไรที่เติบโตอย่างมีนัยสำคัญเมื่อเทียบกับช่วงเดียวกันของปีก่อน เป็นผลจากโรงไฟฟ้าพลังงานลม ที่มีกำลังการผลิตใหม่จากโครงการหนุมานเข้ามาเต็มไตรมาสเป็นครั้งแรก ทำให้ผลประกอบการจากไตรมาสนี้ มาจากกำลังการผลิตของโรงไฟฟ้าพลังงานแสงอาทิตย์ และโรงไฟฟ้าพลังงานลมรวมทั้งสิ้น 664 เมกะวัตต์ ประกอบกับในไตรมาสนี้ เป็นช่วงฤดูฝนที่มีลมแรง นับเป็นไฮซีซั่นของการผลิตไฟฟ้าจากพลังงานลม ส่วนโรงไฟฟ้าพลังงานแสงอาทิตย์ก็สามารถผลิตไฟฟ้าได้สูงกว่าไตรมาสเดียวกันของปีก่อน เพราะฝนตกน้อยกว่าปีที่ผ่านมา
นอกจากนี้ บริษัทฯยังคงเดินหน้าตามแผนการผลิตและส่งมอบรถไฟฟ้า MINE SPA1 ให้กับสหกรณ์เครดิตยูเนี่ยนสุวรรณภูมิพัฒนา จำนวน 3,500 คัน ตามที่ทำข้อตกลงกันไว้ โดยจะเริ่มทยอยส่งมอบตั้งแต่ไตรมาส 2/63 โดยโรงงานประกอบรถยนต์ที่บริษัทกำลังก่อสร้าง จะสามารถรองรับการผลิตยานยนต์ไฟฟ้าทั้งประเภทรถยนต์ไฟฟ้า รถบัสไฟฟ้า และรถบรรทุกไฟฟ้า ซึ่งบริษัทได้จัดตั้งบริษัทย่อยชื่อบริษัท อีวีนาว จำกัด ไว้เรียบร้อยแล้ว
ขณะที่แผนลงทุนในปีนี้ และปี 2563 บริษัทฯ ยังคงเดินหน้าตามที่ตั้งเป้าหมายไว้ โดยเน้นน้ำหนักไปที่โครงการผลิตแบตเตอรี่ลิเที่ยมไอออนเฟสแรก ขนาดกำลังการผลิต 1 GWh ซึ่งอยู่ระหว่างการดำเนินการ เพื่อนำไปใช้ในโครงการยานยนต์ไฟฟ้าและอุตสาหกรรมไฟฟ้า นอกจากนี้ ยังอยู่ระหว่างการลงทุนสร้างโรงผลิตกรีนดีเซล และพีซีเอ็มที่เป็นผลิตภัณฑ์มูลค่าเพิ่มขั้นสูงและเป็นลิขสิทธิ์ของกลุ่มบริษัทเอง สามารถส่งออกและทดแทนการนำเข้า โดยเงินที่ใช้สำหรับการขยายการลงทุนในครั้งนี้มาจากกระแสเงินสดของบริษัทฯ และเงินกู้ยืมระยะยาว โดยในส่วนของธุรกิจใหม่ทั้งหมดจะเริ่มรับรู้รายได้อย่างมีนัยสำคัญในปีหน้า ผลักดันให้รายได้และกำไรในปี 2563 เติบโตอย่างต่อเนื่อง